
Uznesenie Okresný súd Prievidza, pracovisko Partizánske v spore žalobcu: A. B., nar. XX.XX.XXXX, trvale bytom C. D. C., X. XXXX XXX/XX, zast.: JUDr. Soňa Suchánová, advokátka so sídlom Trenčín, Námestie sv. Anny 7269/20B, proti žalovanej: E. B., nar. XX.XX.XXXX, trvale bytom A., C. XXX/XX, zast.: Mgr. René Nguyen, advokát so sídlom Partizánske, Moyzesova 471/1, o vrátenie daru, takto rozhodol: I. Súd konanie zastavuje. II. Súd žiadnej zo sporových strán nepriznáva nárok na náhradu trov konania. odôvodnenie: (1.) Žalobou doručenou súdu sa žalobca domáha vrátenia daru. (2.) Dňa 19.06.2025 doručil žalobca prostredníctvom svojho právneho zástupcu späťvzatie žaloby v celom rozsahu, ktoré odôvodnil tým, že so žalovanou uzatvoril mimosúdnu dohodu. (3.) Dňa 01.08.2025 doručila žalovaná prostredníctvom svojho právneho zástupcu súhlas so späťvzatím žaloby a so zastavením konania. (4.) Podľa § 144 zák. č. 160/2015 Z. z. civilný sporový poriadok (ďalej len „CSP“), žalobca môže vziať žalobu späť. (5.) Podľa § 145 ods. 1 CSP, ak je žaloba vzatá späť celkom, súd konanie zastaví. (6.) Podľa § 146 ods. 1 CSP, súd konanie nezastaví, ak žalovaný so späťvzatím žaloby z vážnych dôvodov nesúhlasí. Na nesúhlas žalovaného so späťvzatím žaloby sa neprihliada, ak dôjde k späťvzatiu žaloby skôr, než sa začalo predbežné prejednanie sporu podľa § 168 alebo pojednávanie. (7.) Podľa § 146 ods. 2 CSP, súhlas žalovaného je potrebný vždy, ak určitý spôsob usporiadania vzťahu medzi stranami vyplýva z osobitného predpisu. (8.) Dispozícia so žalobou patrí medzi základné procesné oprávnenia žalobcu. Späťvzatím žaloby žalobca prejavuje vôľu voči súdu, aby sa o jeho žalobe nekonalo a nerozhodovalo. Procesným dôsledkom späťvzatia žaloby je zastavenie konania. Žalobca vzal účinne žalobu späť a žalovaná so späťvzatím žaloby súhlasila. Vzhľadom na vyššie uvedené, súd konanie podľa ustanovenia § 145 ods. 1 CSP zastavil. (9.) Podľa § 262 ods. 1 CSP, o nároku na náhradu trov konania rozhodne aj bez návrhu súd v rozhodnutí, ktorým sa konanie končí.
(10.) Podľa § 257 CSP, výnimočne súd neprizná náhradu trov konania, ak existujú dôvody hodné osobitného zreteľa. (11.) Týmto rozhodnutím sa konanie končí, preto súd musí podľa ustanovenia § 262 ods. 1 CSP rozhodnúť o nárokoch strán sporu na náhradu trov konania. O nároku na náhradu trov konania súd rozhodol podľa ustanovenia § 257 CSP tak, že žiadnej zo strán sporu náhradu trov konania nepriznal, pričom dôvody hodné osobitného zreteľa videl v tom, že konanie bolo zastavené z dôvodu dosiahnutia mimosúdnej dohody medzi stranami sporu a v prejednávanej veci tak neboli dané podmienky pre posudzovanie procesného zavinenia strán na zastavení konania. Poučenie: Proti tomuto uzneseniu je možné podať odvolanie v lehote 15 dní odo dňa jeho doručenia na Okresnom súde Prievidza, a to písomne v dvoch vyhotoveniach. V odvolaní sa má popri všeobecných náležitostiach (ktorému súdu je určené, kto ho robí, ktorej veci sa týka, čo sa ním sleduje a podpis, ak ide o podanie urobené v prebiehajúcom konaní, náležitosťou podania je aj uvedenie spisovej značky tohto konania.) uviesť proti, ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie môže podať strana, v ktorej neprospech bolo rozhodnutie vydané. Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania.

